Nariadenie Rady (ES) č. 807/2003
zo 14. apríla 2003
o prispôsobení rozhodnutiu 1999/468/ES ustanovení týkajúcich sa výborov, ktoré pomáhajú Komisii pri uplatňovaní jej vykonávacích právomocí stanovených v právnych aktoch Rady prijatých v súlade s konzultačným postupom (jednohlasnosť)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva a najmä na jej články 93, 94, 269, 279 a 308,
so zreteľom na návrh Komisie [1],
so zreteľom na stanovisko Európskeho parlamentu [2],
so zreteľom na stanovisko Hospodárskeho a sociálneho výboru [3],
po porade s Dvorom audítorov ohľadom nariadenia Rady (EHS, Euratom) č. 1553/89 z 29. mája 1989 o konečných jednotných dohodách o vyberaní vlastných zdrojov pochádzajúcich z dane z pridanej hodnoty [4],
keďže:
(1) Rozhodnutie Rady 1999/468/ES z 28. júna 1999, ktorým sa ustanovujú postupy pre výkon vykonávacích právomocí prenesených na Komisiu [5] nahradilo rozhodnutie 87/373/EHS [6].
(2) V súlade s vyhlásením Rady a Komisie [7] o rozhodnutí 1999/468/ES, ustanovenia týkajúce sa výborov, ktoré pomáhajú Komisii pri uplatňovaní jej vykonávacích právomocí, ustanovené v rozhodnutí 87/373/EHS, by sa mali upraviť s cieľom ich zosúladenia s ustanoveniami článkov 3, 4 a 5 rozhodnutia 1999/468/ES.
(3) Skôr uvedené vyhlásenie naznačuje metódy na úpravu postupov výboru, ktoré automaticky stanovujú, že to nemá vplyv na povahu výboru ustanovenú v základom akte.
(4) Časové lehoty stanovené v ustanoveniach, ktoré sa majú upraviť, musia zostať v platnosti; Vždy, ak nie je stanovená žiadna časová lehota pre prijatie vykonávacích opatrení, mala by byť časová lehota tri mesiace.
(5) Ustanovenia nástrojov zabezpečujúcich uplatnenie postupu výboru typu I ustanoveného rozhodnutím 87/373/EHS musia sa preto nahradiť ustanoveniami týkajúcimi sa poradného postupu stanoveného v článku 3 rozhodnutia 1999/468/ES.
(6) Ustanovenia nástrojov zabezpečujúcich uplatnenie postupu výboru typu IIa a IIb ustanoveného rozhodnutím 87/373/EHS musia sa preto nahradiť ustanoveniami týkajúcimi sa riadiaceho postupu stanoveného v článku 4 rozhodnutia 1999/468/ES.
(7) Ustanovenia nástrojov zabezpečujúcich uplatnenie postupu výboru typu IIIa a IIIb ustanoveného rozhodnutím 87/373/EHS musia sa preto nahradiť ustanoveniami týkajúcimi sa regulačného postupu stanoveného v článku 5 rozhodnutia 1999/468/ES.
(8) Toto nariadenie sa zameriava výlučne na zosúladenie postupov výboru. Tam, kde je to vhodné, bol zmenený a doplnený názov výboru pokiaľ ide o tieto postupy,
PRIJALA TOTO NARIADENIE:
Článok 1
S ohľadom na poradný postup sa upravia nástroje uvedené v prílohe I v súlade s touto prílohou tak, aby sa dodržiavali zodpovedajúce ustanovenia rozhodnutia 1999/468/ES.
Článok 2
S ohľadom na riadiaci postup, upravia sa nástroje uvedené v prílohe II v súlade s touto prílohou tak, aby sa dodržiavali zodpovedajúce ustanovenia rozhodnutia 1999/468/ES.
Článok 3
S ohľadom na regulačný postup, upravia sa nástroje uvedené v prílohe III v súlade s touto prílohou tak, aby sa dodržiavali zodpovedajúce ustanovenia rozhodnutia 1999/468/ES.
Článok 4
Odkazy na ustanovenia nástrojov v prílohách I, II a III sa vysvetľujú ako vykonané na tieto ustanovenia, ako sú upravené týmto nariadením.
Odkazy vykonané v tomto nariadení na predchádzajúce názvy výborov sa vysvetľujú ako vykonané na nové názvy.
Článok 5
Toto nariadenie nadobúda účinnosť dvadsiatym dňom nasledujúcim po jeho uverejnení v Úradnom vestníku Európskej únie.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Luxemburgu 14. apríla 2003